Verdagtes se betrokkenheid by ashoop-moorde ondersoekArgieffoto Die Gautengse polisie ondersoek die moontlikheid dat vyf mans wat vanoggend in hegtenis geneem is betrokke is by die sogenaamde ashoopbendes wat dalk verantwoordelik is vir minstens agt moorde in Springs, Tsakane en Kwa-Thema in April vanjaar. Die provinsiale polisiehoof, lt.genl. Elias Mawela, het in April ŉ spesiale taakspan aangestel om die moorde te ondersoek. Die polisie moes onder meer vasstel of die moorde verband hou met vyandige bendes wat rommel by die Rietfontein-stortingsterrein bymekaar maak, of deel vorm van ŉ dwelmgebiedsoorlog in Kwa-Thema. Die taakspanlede het vanoggend ŉ wenk opgevolg wat hulle na die verdagtes, wat vroeër by die Springs-stortingsterrein opgemerk is, gelei het. Hulle was reeds in ŉ taxi op pad na Kwa-Thema toe die polisie toegeslaan het, het kol. Lungelo Dlamini, provinsiale polisiewoordvoerder, gesê. Die polisie het beslag gelê op vier ongelisensieerde 9 mm-pistole asook 61 patrone. “Die vuurwapens is vermoedelik gebruik om die slagoffers te skiet,” het Dlamini gesê. Die verdagtes is tussen 25 en 35 jaar oud en word in dié stadium aangekla van die onwettige besit van vuurwapens en ammunisie, terwyl hulle moontlike verbintenis met die moorde verder ondersoek word. Benewens die agt mense wat die afgelope ruk vermoor is, is minstens nog sewe mense gewond. Twee van die liggame is destyds op die Springs-stortingsterrein ontdek.